NARIADENIE RADY (ES) č. 7/2005
z 13. decembra 2004,
ktorým sa prijímajú samostatné a prechodné opatrenia na otvorenie colnej kvóty Spoločenstva pre určité poľnohospodárske produkty s pôvodom vo Švajčiarsku
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 133,
so zreteľom na návrh Komisie,
keďže:
(1)
Po rozšírení Európskej únie 1. mája 2004 sa Spoločenstvo a Švajčiarsko dohodli dňa 19. mája 2004 na zásade, že aj po rozšírení je potrebné udržiavať obchodný tok v súlade s preferenciami udelenými v predchádzajúcich bilaterálnych dohodách medzi novými členskými štátmi a Švajčiarskom. Strany sa preto dohodli, že upravia colné koncesie stanovené v Dohode medzi Európskym spoločenstvom a Švajčiarskou konfederáciou zo dňa 21. júna 1999 o obchode s poľnohospodárskymi výrobkami (1) (ďalej len „dohoda“), ktorá nadobudla platnosť 1. júna 2002. Úprava týchto koncesií, ktoré sú uvedené v prílohách 1 a 2 k dohode, zahŕňa rozšírenie existujúcej colnej kvóty s nulovou sadzbou Spoločenstva (produkty kódov KN 0705 11 00, 0705 19 00 a 0705 29 00, pod poradovým číslom 09.0925), aby sa zahrnul nový produkt (kód KN 0705 21 00).
(2)
Strany sa na základe reciprocity dohodli, že zmeny bilaterálnych colných koncesií by sa mali retroaktívne uplatňovať od 1. mája 2004. Keďže postup na bilaterálne schválenie rozhodnutia o zmene a doplnení príloh 1 a 2 k dohode nebude ukončený ihneď, strany sa dohodli, že umožnia uplatňovanie týchto koncesií na samostatnom a prechodnom základe od 1. mája 2004.
(3)
S cieľom zabezpečiť, aby sa kvóta pre produkty patriace pod kód KN 0705 21 00 mohla využívať od 1. mája 2004, je potrebné, aby sa nová colná kvóta Spoločenstva, obmedzená na tieto produkty, uplatňovala počas prechodného obdobia bez toho, aby bol dotknutý trvalý prístup k ostatným produktom v rámci existujúcej colnej kvóty stanovenej v dohode a v nariadení Komisie (ES) č. 933/2002 z 31. mája 2002 o otvorení a stanovení správy colných kvót na určité poľnohospodárske produkty s pôvodom vo Švajčiarsku, ktorým sa zrušuje nariadenie (ES) č. 851/95 (2).
(4)
Podmienkou získania oprávnenia na využívanie tejto colnej kvóty je pôvod produktov vo Švajčiarsku v súlade s pravidlami uvedenými v článku 4 dohody.
(5)
Nariadenie Komisie (EHS) č. 2454/93 z 2. júla 1993, zavádzajúce ustanovenia na vykonávanie nariadenia Rady (EHS) č. 2913/92 ustanovujúceho Colný kódex Spoločenstva (3), stanovuje systém správy colných kvót. Colnú kvótu otvorenú týmto nariadením by mala spravovať Komisia a členské štáty v súlade s uvedeným systémom.
(6)
Keďže nová colná kvóta sa otvára od 1. mája 2004, toto nariadenie by sa malo uplatňovať od toho istého dňa a účinnosť nadobudne čo možno najskôr,
PRIJALA TOTO NARIADENIE:
Článok 1
Colná kvóta Spoločenstva s nulovou sadzbou na produkty kódu KN 0705 21 00 s pôvodom vo Švajčiarsku sa otvára ročne na obdobie od 1. januára do 31. decembra pod poradovým číslom 09.0947. V roku 2004 sa otvára na obdobie od 1. mája do 31. decembra. Objem na rok 2004 a na každý nasledujúci ďalší rok je 500 ton čistej hmotnosti.
Článok 2
Colnú kvótu uvedenú v článku 1 spravuje Komisia v súlade s článkami 308a, 308b a 308c nariadenia (EHS) č. 2454/93.
Článok 3
Toto nariadenie nadobúda účinnosť dňom nasledujúcim po dni jeho uverejnenia v Úradnom vestníku Európskej únie.
Uplatňuje sa od 1. mája 2004.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 13. decembra 2004